পশ্চিমবঙ্গের আসতে পারেন উত্তরপ্রদেশের মুখ্যমন্ত্রী যোগী আদিত্যনাথ। বঙ্গে রথে সওয়ার হওয়ার কথা তাঁর। লক্ষ্য হিন্দুত্বের হাওয়া জোরদার করা। তেমনই পরিকল্পনা করেছে রাজ্য বিজেপি’র যুব মোর্চা।
আগামী ১১ থেকে ১৮ জানুয়ারি পর্যন্ত রাজ্যজুড়ে ‘প্রতিরোধ সংকল্প অভিযান’। সেই কর্মসূচিতেই আসার কথা আদিত্যনাথের। উত্তরবঙ্গের একটি সভায় উপস্থিত থাকার কথা হিন্দুত্বের ‘পোস্টার বয়’ যোগীর। পাশাপাশি, ওই কর্মসূচির শেষদিনে কোচবিহারে দেখা যেতে পারে অসমের মুখ্যমন্ত্রী সর্বানন্দ সোনওয়ালকে। আগামী ১২ জানুয়ারি শহরে ওই কর্মসূচিতে থাকতে পারেন কেন্দ্রীয় মন্ত্রী স্মৃতি ইরানি এবং বিজেপি’র যুব মোর্চার সর্বভারতীয় সভানেত্রী পুনম মহাজন। ওই কর্মসূচিতে হাজির থাকার কথা ঝাড়খণ্ডের মুখ্যমন্ত্রী রঘুবর দাসেরও। পুরো কর্মসূচি জুড়েই থাকবে একটি রথ। তাতেই সওয়ার হবেন নেতৃত্ব।

রাজনীতির কারবারিদের একাংশের মতে, রাজ্যে মেরুকরণের রাজনীতির উপর জোর দিতে চাইছে বিজেপি। সে জন্য স্বামী বিবেকানন্দকে সামনে রেখে যেমন জাতীয়তাবাদকে সামনে তুলতে ধরতে চাইছে তারা। তেমনই, যোগীর মতো কট্টর হিন্দুত্ববাদীকে হাজির করে নিজেদের দিকে হাওয়া টানতে চাই গৈরিক শিবির। 
যদিও রাজ্য বিজেপি’র এক নেতার কথায়, ‘‘সংবাদমাধ্যম কারও আসা নিয়ে বিভিন্নভাবে ব্যাখা করতেই পারে। কিন্তু যোগী আদিত্যনাথ ভারতের সবথেকে বড় রাজ্যের মুখ্যমন্ত্রী। তিনি এলে রাজ্য রাজনীতি একটা আলোড়ন তৈরি তো হবেই!’’ উলুবেড়িয়ার উপনির্বাচনের আগে আদিত্যনাথ-সহ একাধিক নেতা-মন্ত্রীর আগমন ভোটবাক্সে প্রভাব ফেলবে বলেই আশা বঙ্গ বিজেপি নেতৃত্বের।